遊潯州南山
作者：江邦佐
朝代：宋

paragraphs: 南山特地森奇峰，嶙峋怪石盤虬龍。
巨靈夜半擘山腹，幻出巖竇相玲瓏。
陰陽石罅滴瓊液，拂拂洞戶生天風。
宸章炳煥神物護，斷碑零落蒼苔封。
稚川飛昇歲月久，丹竈灰冷留遺蹤。
曉猿夜鶴自驚怨，朝嵐夕靄常溟濛。
我來依守困朱墨，欲尋勝概嗟無從。
公餘乘興一登覽，萬象獻狀來無窮。
金莖濯露素秋節，清凉不與世人同。
憑虛孤嘯岸巾幘，收拾爽氣歸胸中。
俗駕自憐難久駐，還作泠然御風去。
太息真仙杳不逢，碧雲暮合空凝竚。